
HKI - Referat af markedsdialog

Formål med mødet
Forvaltningen har igangsat arbejdet med det kommende udbud af en helhedsorienteret beskæftigelsesindsats med forandringsteoretisk metodefundament, der træder i kraft d. 1. januar 2028. 
Med henblik på at indsamle erfaringer og input til det kommende udbud har forvaltningen afholdt dialogmøder med leverandører på området. Dialogmøderne tager afsæt i det offentliggjorte materiale om markedsdialogen og har til formål at indhente leverandørernes erfaringer med målgruppen, indsatsens centrale elementer, samarbejdet med jobcentret samt forhold af betydning for kvalitet, prissætning og udbudsdesign.
Målgrupper og indsatsbehov
HKI oplever, at en stor del af målgruppen har ADHD eller autisme, herunder borgere med uopdagede eller sent diagnosticerede funktionsnedsættelser. Der peges derfor på behovet for et styrket neurofagligt fokus i indsatsen.
Derudover fremhæves det, at målgruppen også omfatter socialt isolerede borgere, herunder unge med angst, hvor relationsopbygning er en væsentlig forudsætning for progression.
Unge og voksne målgrupper
HKI vurderer, at unge og voksne med fordel kan indgå i den samme indsats. De to målgrupper vurderes at kunne lære af hinanden, og mange af de centrale temaer i indsatsen er de samme på tværs af alder.
Samtidig peges der på, at aktiviteter og metoder bør kunne tilpasses målgruppernes forskellige behov. Erfaring med neurodivergente borgere vurderes som en væsentlig kompetence, hvis unge omfattes af indsatsen.
Samarbejde mellem leverandør og jobcenter
HKI fremhæver betydningen af et tæt samarbejde mellem leverandør og jobcenter. Opstartssamtaler med deltagelse af sagsbehandler vurderes at skabe et bedre grundlag for at matche borgeren med den rette konsulent. Der peges desuden på, at leverandørens deltagelse i den indledende screening kan bidrage til en bedre afklaring af borgerens behov.
Det tætte samarbejde vurderes generelt at være afgørende for at skabe sammenhæng i forløbet og understøtte relationen til borgeren.
Arbejdsfællesskaber, fællesskaber og virksomhedsrettede aktiviteter
HKI vurderer, at interne arbejdsfællesskaber spiller en central rolle i indsatsen. Træningsbaner inden for forskellige brancher giver mulighed for at afdække borgerens styrker, barrierer og skånehensyn, inden der arbejdes videre mod beskæftigelse.
Der peges på, at interne arbejdsfællesskaber bør fungere som et springbræt til arbejdsmarkedet, særligt for borgere med lang afstand til beskæftigelse.
HKI arbejder aktivt med virksomhedernes inklusionskapacitet, blandt andet i forhold til borgere med neurodivergens. Samtidig vurderes småjobs i eksterne virksomheder som mere hensigtsmæssige end traditionelle virksomhedspraktikker for en del af målgruppen.
Helhedsorienteret støtte og progression
HKI fremhæver relationsarbejdet som et centralt element i indsatsen. Den faste konsulent vurderes at være afgørende for at skabe tillid og understøtte borgerens udvikling gennem hele forløbet.
Der peges på, at progression i høj grad sker gennem aktiv deltagelse i arbejdsfællesskaber og andre meningsfulde aktiviteter. Indsatsen bør derfor ikke forstås som et lineært forløb, men tilrettelægges fleksibelt ud fra den enkelte borgers udvikling.
HKI vurderer, at en indsatsperiode på 26 uger er hensigtsmæssig. Efterværn og fastholdelse fremhæves som væsentlige elementer, ligesom der peges på behovet for en tydeligere beskrivelse af indsatsen i perioder, hvor borgeren afventer behandling eller rehabilitering.
Derudover peges der på behovet for at undersøge, hvorfor mænd generelt opnår bedre resultater end kvinder, og om særlige fællesskaber eller aktiviteter kan understøtte kvinders deltagelse og progression.
Levering af indsatsen
HKI vurderer, at de kan levere alle de beskrevne elementer i den kommende indsats og råder over både de socialfaglige og virksomhedsrettede kompetencer, der vurderes nødvendige.
Økonomi og prismodeller
HKI havde ingen væsentlige bemærkninger til prismodeller eller prisniveau.
Udbudsdesign
HKI peger at kravspecifikationen skal indeholde en tydeligere beskrivelse af forventninger og indhold i indsatsen i perioder, hvor borgeren afventer behandling eller rehabilitering.
HKI vurderer, at to leverandører vil være hensigtsmæssig for opgaven, som skal udbydes. Det vurderes at kunne understøtte en bedre geografisk dækning og samtidig skabe gode muligheder for fælles udvikling af indsatsen gennem eksempelvis temadage, erfaringsudveksling og samarbejde med jobcentrene.
HKI peger desuden på, at referencer bør indgå som en del af udbudsprocessen.
Øvrigt
Ingen øvrige bemærkninger.



